Projektová skupina analýzy krvných obrazcov (PG BPA) ENFSI vznikla na základe rozhodnutia ENFSI výboru na jeho 17. stretnutí v máji 2013 v Belehrade. Po dvojročnej práci projektovej skupiny ENFSI výbor posúdi prácu projektovej skupiny a rozhodne, či bude nakoniec vytvorená pracovná skupina analýzy krvných obrazcov ENFSI ako ďalšia pracovná skupina ENFSI.

Na ustanovujúcom stretnutí v Nantes sa stretlo 21 forenzných odborníkov zo 14 krajín (Nemecko, Belgicko, Dánsko, Nórsko, Španielsko, Francúzko, Švédsko, Portugalsko, Turecko, Holandsko, Slovensko, Poľsko, Severné Írsko, Izrael).

**28. januára 2014:**

Identifikácia a individualizácia ľudskej krvi je spojená s ďalšou disciplínou nazývanou analýza krvných obrazcov (bloodstain pattern analysis-BPA). BPA je zameraná na analýzu veľkosti, tvaru a distribúcie krvných stôp, ktoré sú dôsledkom krvavej udalosti v zmysle určenia  mechanizmov, pri ktorých tieto stopy vznikli. Táto informácia spolu s DNA identifikáciou a interpretáciou zranení z pitvy poskytujú základ pre rekonštrukciu krvavej udalosti.

*Analýza krvných obrazcov v Portugalsku, Lino Henriques*

Forenzné vedecké laboratórium je súčasťou Portugalskej kriminálnej polície a v rámci neho bola v roku 2006 implementovaná jednotka miesta činu, ktorá sa postupne začala vzdelávať aj v analýze krvných obrazcov. Zároveň sa zaoberá daktyloskopickou identifikáciou a skúmaním miesta činu.

Portugalské laboratórium je od roku 2012 členom IABPA (International Association of Blood Pattern Analysts).

*Analýza krvných obrazcov vo Švédsku, Weine Drotz.*

Analýza krvných obrazcov v SKL je súčasťou oddelenia biológie. Doposiaľ nie je analýza krvných obrazcov akreditovaná v laboratóriu ani na MČ. Expert, ktorý ju dodnes vykonáva absolvoval prvý základný kurz analýzy krvných obrazcov v roku 1995. SKL zastrešuje aj vzdelávanie (competence assurance program) kriminalistických technikov/policajtov aj v oblasti BPA. Laboratórium má vypracované štandardné pracovné postupy pre BPA avšak nie na MČ.

*Analýza krvných obrazcov v Holandsku, Mikle vad der Scheer, Leon Meijrink*

Analýza krvných obrazcov sa v rámci Holandského forenzného inštitútu NFI vykonáva na oddelení biológie.

Súčasťou NFI je aj mobilný forenzný tím (MFT), vytvorený v roku 2006, ktorý poskytuje servis na MČ a to na základe požiadavky polície, prokurátora alebo sudcu a to predovšetkým v prípadoch vrážd a zabití. Pozostáva z manažéra tímu, 7 expertov na MČ/BPA, 2 forenzných archeológov a troch vedcov. Vykonávajú aj analýzu forenzných uzlov, poskytujú forenzno – technickú podporu (multidisciplinárne zaisťovanie stôp, „assessment“, použitie špeciálnych technických zariadení na MČ), konzultácie, odborné poradenstvo. Podieľajú sa aj na výskume,  vývoji a vzdelávacích aktivitách. NFI je členom IABPA a SWGSTAIN, organizuje BPA kurzy.

*Analýza krvných obrazcov v Belgicku, Géraldine Derave.*

Analýzu vykonáva centrálna jednotka belgickej federálnej polície v Bruseli. So vzdelávaním expertov v oblasti analýzy krvných obrazcov začali v roku 2007, s analýzou prvých prípadov v roku 2009. Vykonávajú ju dvaja vyškolení experti v 70 % pracovného času. Sú schopní spracovať približne 25 prípadov analýzy krvných obrazcov za rok.

*Analýza krvných obrazcov vo Francúzku, Sébastien Bartet, Philippe Esperanca.*

Analýzu začal vo Francúzku prvý vykonávať v roku 1999 Philippe Esperanca, ako policajt. V roku 2008 prešiel do súkromných genetických laboratórií IGNA (Institut Génétique Nantes Atlantique), kde v tejto analýze pokračoval. V súčasnosti vykonávajú BPA 4 experti polície a dvaja experti z IGNA. Približne v 60 % prípadov ide aj o prácu na mieste činu, v 40 % sa analýza vykonáva z fotografickej dokumentácie/v laboratóriu. Philippe Esperanca sa ako súkromná osoba zaoberá vzdelávaním v oblasti BPA a poskytuje kurzy na rôznych úrovniach od základného vzdelávania pre technikov až po BPA expertov. Vzdelávanie na BPA experta trvá približne 5 rokov, končí sa písaním posudku a skúškou pred súdom.

*Analýza krvných obrazcov v Severnom Írsku (FSNI), Johnny Irons.*

Analýza krvných obrazcov je v inštitúte FSNI, ktorý patrí pod ministerstvo spravodlivosti, súčasťou oddelenia biológie. BPA sa zaoberá 7 expertov, ktorí spracujú približne 250 prípadov rôznej obtiažnosti za rok. Analýza sa začína miestom činu približne v 12-15 prípadoch.

*Analýza krvných obrazcov v Izraeli.*

BPA vykonávajú experti mobilného forenzného laboratória. Príprava experta trvá 6 rokov. BPA je súčasťou správy z miesta činu.

*Analýza krvných obrazcov v Nemecku, Heike Goellner, LKA Berlín*

Analýza krvných obrazcov je v LKA Berlin je súčasťou oddelenia biológie. V októbri 2012 bola v LKA Berlín založená pracovná skupina, ktorá sa začala venovať analýze krvných obrazcov. Pozostáva z kriminalistických technikov, fotografov, DNA expertov. Štyria členovia pracovnej skupiny absolvovali základný kurz BPA, jeden matematika a fyzika v BPA.

Účastníci sa v závere zhodli na zložení riadiaceho výboru ENFSI BPA projektovej skupiny na nasledujúce dva roky:

Vedúci projektu: Philippe Esperance, Francúzko

Zástupcovia: Lino Henriques LPC, Portugalsko, Weine Drotz, SKL, Švédsko

Sekretár: Jonny Irons, Severné Írsko, Kamil Januszkiewicz, Poľsko

Pokladník: Mikle van der Scheer NFI, Holandsko

BPA je disciplína, ktorá používa oblasť biológie, fyziky a matematiky. Vykonáva sa priamym vyhodnotením miesta činu a/alebo dôkladnou analýzou fotografií z miesta činu (farebné fotografie s mierkou) súčasne s detailným preskúmaním oblečenia, zbraní a ďalších objektov, ktoré sa pokladajú za dôkazy. Keďže potreba tejto analýzy nie je veľmi častá a pri obhliadke MČ sa s ňou ani nepočíta (obyčajne postačuje zistenie druhu biologickej stopy a zistenie pôvodcu biologickej stopy), je veľmi dôležité myslieť na túto možnosť a vykonať dokumentáciu miesta činu štandardne tak, aby ju bolo možné v prípade potreby aj dodatočne vykonať (v niektorých prípadoch je totiž až dodatočne dôležitá informácia ako/akým mechanizmom bola stopa vytvorená).